*Nacrt*

Temeljem članka 5. stavak 1. točka 10. Zakona o sigurnosti prometa na cestama (Narodne novine 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22), članka 30. Statuta Općine Privlaka (Službeni glasnik Zadarske županije, broj 05/18, 07/21, 11/22), te prethodne suglasnosti Ministarstva unutarnjih poslova, Policijske uprave Zadarske Broj: od 2023. godine, Općinsko vijeće Općine Privlaka, na svojoj sjednici održanoj dana \_\_.\_ 2023..g. donosi sljedeću:

# ODLUKU

**o proglašenju pješačke zone u Zelenoj ulici u naselju Sabunike**

# OPĆE ODREDBE

**Članak 1.**

Uspostavlja se pješačka zona unutar koje se utvrđuje trajna zabrana kretanja vozila na motorni pogon, a obuhvaća područje cijele Zelene ulice u Sabunikama, Općina Privlaka.

Pješačka zona, u smislu ove Odluke, je uređena prometna površina u prvom redu namijenjena za kretanje pješaka, u kojoj nije dozvoljeno kretanje motornih vozila, osim vozila s posebnom dozvolom.

# PROMETOVANJE U PJEŠAČKOJ ZONI

**Članak 2.**

Unutar Pješačke zone smiju prometovati bez odobrenja:

* + Vozila hitne pomoći,
	+ Vatrogasna vozila,
	+ Vozila MUP-a pri obavljanju službene dužnosti,
	+ Vozila istražnog suca,
	+ Vozila koja prevoze umrlu osobu,
	+ Pokretni stolci s motorom za invalide i nemoćne osobe,
	+ Dječja prijevozna sredstva (dječji bicikl, tricikl, romobil, automobilčić na električni ili nožni pogon i sl.) kojima upravljaju djeca do navršene sedme godine života,
	+ Bicikli
	+ Transportna kolica, ručna kolica, vučna kolica, električna kolica i sl.
	+ Tricikl društva Općinsko komunalno društvo Artić d.o.o.

Vozila na motorni pogon, električna prijevozna sredstva i priključna vozila koja nisu navedena u stavku 1. ovog članka, smiju prometovati unutar Pješačke zone samo temeljem posebnog odobrenja.

# Članak 3.

Prometovanje prijevoznim sredstvima u Pješačkoj zoni, odobrit će se za potrebe:

* + Održavanja čistoće i odvoženja komunalnog otpada,
	+ Održavanja i izgradnje komunalne infrastrukture,
	+ Deratizacije, dezinsekcije i dezinfekcije,
	+ Održavanja električnih i telekomunikacijskih objekata i uređaja,
	+ Dopreme robe za opskrbu ugostiteljskih objekata, samostana i kućanstava, te selidbe,
	+ Dopreme plina i ogrjeva,
	+ Prijevoza teških invalida i bolesnih osoba,
	+ Državnog, županijskog, gradskog i vjerskog protokola,
	+ U drugim slučajevima po odobrenju Jedinstvenog upravnog odjela Općine Privlaka.

# Članak 4.

Za prijevozna sredstva za potrebe iz članka 3. ove Odluke za prometovanje Pješačkom zonom mora se ishoditi odobrenje od tijela Jedinstvenog upravnog odjela Općine Privlaka.

Vlasnik ili korisnik vozila mora najmanje tri dana prije prometovanja podnijeti zahtjev za ishođenje odobrenja.

# Članak 5.

Za vrijeme prometovanja vozač mora imati kod sebe odobrenje za prometovanje i dužan ga je pokazati na zahtjev ovlaštene osobe, odnosno dužan je isto imati istaknuto na vidljivom mjestu u vozilu.

Po prestanku potrebe navedene u odobrenju iz članka 7. ove Odluke, mora se napustiti pješačka zona bez obzira je li vrijeme odobrenja isteklo.

Prometno i komunalno redarstvo Općine Privlaka vodi evidenciju o napravljenim prekršajima.

U slučajevima zloupotrebe danog odobrenja ili nepridržavanja odredbi ove Odluke, Jedinstveni upravni odjel Općine Privlaka može uskratiti ponovno izdavanje odobrenja odnosno ukinuti postojeće odobrenje.

# Članak 6.

Prometovanje Pješačkom zonom, odobrit će se prijevoznim sredstvima čija ukupna nosivost ne prelazi 3.500 kg, a širina vozila 2,2 metra. Najveća dopuštena brzina u Pješačkoj zoni ograničena je na 10 km/h.

Vozači vozila u Pješačkoj zoni moraju prigodom vožnje, dati prednost pješacima i, prema potrebi, zaustaviti vozilo.

Sva prijevozna sredstva kojima je zbog specifičnosti poslova odobreno prometovanje Pješačkom zonom dužna su izbjegavati prometovanje u vremenu od 12 - 24 sata.

Jedinstveni upravni odjel Općine Privlaka može iznimno u opravdanim slučajevima odobriti prometovanje u Pješačkoj zoni prijevoznim sredstvima čija ukupna nosivost prelazi 3.500 kg, pod uvjetom da se ne dovodi u pitanje uništavanje šetnice.

# Članak 7.

Odobrenja izdana vlasnicima ili korisnicima vozila od strane Jedinstvenog upravnog odjela Općine Privlaka vrijede do isteka važenja izdanih odobrenja.

# NADZOR

**Članak 8.**

Nadzor nad provedbom ove Odluke provodit će Prometno i komunalno redarstvo Općine Privlaka sukladno svojim ovlastima, a u skladu s Zakonom o sigurnosti prometa na cestama i Odluci o komunalnom redu Općine Privlaka.

# IV. PRIJELAZNE I ZAVRŠNE ODREDBE

**Članak 9.**

Ova Odluka stupa na snagu osmog dana od dana objave u Službenom glasniku Općine Privlaka.

OPĆINSKO VIJEĆE OPĆINE PRIVLAKA

PREDSJEDNIK

Nikica Begonja